《赠海岳罗山人归金坛》
明代·胡庭兰

海岳金坛士，超然浩荡游。步高关塞月，吟满帝王洲。

有客携诗卷，无钱挂杖头。双眉横绿眼，一剑拂清秋。

谈吐悬河下，书成翥凤愁。自同怀素步，人号谪仙流。

朱毂来三辅，金尊倾五侯。飘飘访紫府，去去跨青牛。

遇我丹台宿，论心彩笔投。严霜探武库，晴渚泛虚舟。

绣虎功非拙，屠龙术更优。三花新欲采，二酉旧曾搜。

才大名长累，身穷道可谋。长安悲客路，乐土老枫楸。

归卜丹霞穴，行招白鹿俦。轻鞭疏柳外，高帽紫烟浮。

泽国东阳近，瑶京北斗侔。相望隔风雨，一笑托蜉蝣。

日下孤鸣凤，江心几浴鸥。庙廊还有事，湖海讵无忧。

共喜荣登籍，谁言耻下篝。还渠白毛扇，赠子翠云裘。

妙悟金丹诀，间将玉籍雠。茅龙天信宿，青鸟日绸缪。

郭外山标秀，壶中桂影幽。凌云托殊调，流水渺灵修。

金玉音非远，盘桓愿正酬。梁园飞艳雪，杜屋送寒飕。

此夕肠堪断，他年梦独留。孤怀何所待，天宇共悠悠。

作者简介：胡庭兰，或作胡廷兰，字伯贤，号桐江。增城人。曾师事王希文。明世宗嘉靖二十八年（一五四九）解元，二十九年（一五五〇）进士。授南京户部主事，迁北京陕西司员外郎，万历八年（一五八○）督学闽中，时倭寇围福州，廷兰守城破寇有功，而忌者议其越俎代庖，乃以佥事整饬，兵备云南。以监军指挥擒贼，功尤大。因忌者构陷，遽移疾归，遂不复出。。著有《相江集》。明郭棐《粤大记》卷一八、清道光《广东通志》卷二八一有传。